Jelgavā, 2024.gada \_\_\_\_\_\_\_\_ (prot. Nr.\_\_, \_\_p.)

**JELGAVAS VALSTSPILSĒTAS PAŠVALDĪBAS 2024.GADA 23.MAIJA**

**SAISTOŠIE NOTEIKUMI NR.\_\_\_\_\_\_**

**“KĀRTĪBA, KĀDĀ TIEK IZSNIEGTA ATĻAUJA MAZAJAI ALKOHOLISKO DZĒRIENU DARĪTAVAI VĪNA, RAUDZĒTO DZĒRIENU, STARPPRODUKTU VAI PĀRĒJO ALKOHOLISKO DZĒRIENU RAŽOŠANAI JELGAVAS VALSTSPILSĒTĀ”**

*Izdoti saskaņā ar*

*Alkoholisko dzērienu aprites likuma 8.panta otro daļu*

**1. Vispārīgie jautājumi**

1.1. Saistošie noteikumi (turpmāk – noteikumi) nosaka kārtību, kādā komersantam Jelgavas valstspilsētas pašvaldības administratīvajā teritorijā tiek izsniegta atļauja mazajai alkoholisko dzērienu darītavai vīna, raudzēto dzērienu, starpproduktu vai pārējo alkoholisko dzērienu (turpmāk – alkoholiskie dzērieni) ražošanai no savā īpašumā vai valdījumā Latvijas teritorijā esošajos dārzos un dravās vai fiziskās personas vai komercsabiedrības dalībnieka pirmās pakāpes radinieku vai laulātā īpašumā esošajos dārzos un dravās Latvijas teritorijā, ar nosacījumu, ka komercsabiedrības dalībniekiem pirms darījuma veikšanas dienas vismaz deviņus mēnešus nepārtraukti pieder ne mazāk kā 35 procenti kapitāla daļu komercsabiedrībā, vai iegūti no savvaļā augošiem augu esošajos dārzos un dravās iegūtajiem produktiem vai savvaļā augošiem augiem, neizmantojot citu saražotos alkoholiskos dzērienus (turpmāk – atļauja).

1.2. Atļauja (pielikumā) tiek izsniegta bez maksas uz komersanta pieprasīto laiku, bet ne ilgāk kā uz trīs gadiem.

**2. Atļaujas izsniegšanas kārtība**

2.1. Atļaujas saņemšanai, komersants Jelgavas valstspilsētas pašvaldības (turpmāk – pašvaldība) Klientu apkalpošanas centrā klātienē iesniedz iesniegumu vai nosūta elektroniski, izmantojot tiešsaistes formu valsts pārvaldes pakalpojumu portālā [www.latvija.lv](http://www.latvija.lv), kurā norādīts:

2.1.1. komersanta nosaukums, komersanta nodokļu maksātāja reģistrācijas numurs (vai fiziskās personas – saimnieciskā darba veicējas – reģistrācijas numurs), juridiskā adrese, kontakttālrunis;

2.1.2. ražošanas vieta (adrese);

2.1.3. plānotais saražotā vīna vai raudzēto dzērienu kopējais apjoms (litros) uz atļaujas saņemšanas laiku, nepārsniedzot normatīvajos aktos noteikto daudzumu;

2.1.4. plānotais absolūtā alkohola daudzums saražotajos pārējos alkoholiskajos dzērienos (litros), nepārsniedzot normatīvajos aktos noteikto daudzumu.

2.2. Noteikumu 2.1. punktā minētajam iesniegumam pievieno šādus dokumentus:

2.2.1. saskaņojumu ar nekustamā īpašuma īpašnieku vai tiesisko valdītāju par paredzēto alkoholisko dzērienu ražošanu, ja ražošana tiks veikta minētajā nekustamajā īpašumā;

2.2.2. aktuālo būves vai telpu grupas kadastrālās uzmērīšanas lietas kopiju (kas raksturo ražošanas vietu - ūdensapgādes, ventilācijas, kanalizācijas un tml. nodrošināšanu) ar telpu lietošanas veidu sarakstu.

2.3. Būvvalde izvērtē 2.2.2. punktā iesniegtos dokumentus par telpu atbilstību un sniedz atzinumu.

2.4. Atļauja netiek izsniegta, ja:

2.4.1. komersants nav iesniedzis noteikumu 2.1. un 2.2. punktā minētos dokumentus;

2.4.2. komersants atļaujas saņemšanai sniedzis nepatiesas ziņas;

2.4.3. ražošanu plānots veikt vietā, kurā nav iespējams to tehniski nodrošināt, atbilstoši noteikumu 2.3. punktā sniegtajam Būvvaldes atzinumam.

2.4.4. ražošanu plānots uzsākt vietā, kas atrodas:

2.4.4.1. ēkās, kurās atrodas valsts vai pašvaldības iestādes;

2.4.4.2. izglītības, sporta, kultūras un ārstniecības iestāžu teritorijā;

2.4.4.3. daudzdzīvokļu vai vairākdzīvokļu mājā, izņemot divdzīvokļu mājā.

2.5. Lēmumu par atļaujas izsniegšanu vai atteikumu izsniegt atļauju pašvaldība pieņem viena mēneša laikā no iesnieguma saņemšanas dienas, kas noformēts atbilstoši noteikumu 2.1. punkta prasībām ar klāt pievienotiem noteikumu 2.2. punktā norādītajiem dokumentiem.

**3. Atļaujas anulēšana**

3.1. Izsniegtā atļauja tiek anulēta šādos gadījumos:

3.1.1. komersants (vai fiziskā persona) sniedzis nepatiesas ziņas atļaujas saņemšanai;

3.1.2. ražošana tiek veikta telpās, kas nav pielāgotas un neatbilst to izmatošanas mērķim;

3.1.3. izbeigta attiecīgā ražošana atļaujā norādītajā vietā;

3.1.4. beigušās ražošanas telpu lietošanas tiesības;

3.1.5. saņemts kompetentu institūciju atzinums par komersanta pārkāpumiem ražošanas vietā, tajā skaitā, ja ražošana apdraud sabiedrisko kārtību vai citu personu tiesības.

3.2. Lēmumu par atļaujas anulēšanu pašvaldība pieņem viena mēneša laikā pēc šo noteikumu 3.1. punktā minēto apstākļu konstatēšanas un paziņo personai uz iesniegumā norādīto adresi.

**4. Noslēguma jautājumi**

4.1. Pašvaldības izdoto administratīvo aktu var apstrīdēt Administratīvā procesa likumā noteiktajā kārtībā.

4.2. Atļauja, kas izsniegta līdz šo noteikumu spēkā stāšanās brīdim, ir derīga līdz tajā norādītā termiņa beigām.

4.3. Noteikumi stājas spēkā nākamajā dienā pēc to izsludināšanas oficiālajā izdevumā “Latvijas Vēstnesis”.

4.4. Ar noteikumu spēkā stāšanos atzīt par spēku zaudējušiem Jelgavas pilsētas pašvaldības 2012.gada 26.aprīļa saistošos noteikumus Nr.12-13 ”Kārtība, kādā tiek izsniegta atļauja vīna, raudzēto dzērienu, starpproduktu vai pārējo alkoholisko dzērienu ražošanai Jelgavas valstspilsētā” (Latvijas Vēstnesis, Nr.86, 01.06.2012.).

Domes priekšsēdētājs A.Rāviņš